KOMISIJOS REGLAMENTAS (EB) Nr. 1016/2006
2006 m. liepos 4 d.
iš dalies keičiantis Reglamentą (EB) Nr. 1615/2001, nustatantį prekybos melionais standartą
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1996 m. spalio 28 d. Tarybos reglamentą (EB) Nr. 2200/96 dėl bendro vaisių ir daržovių rinkos organizavimo (1), ypač į jo 2 straipsnio 2 dalį,
kadangi:
(1)
Komisijos reglamentu (EB) Nr. 1615/2001 (2) buvo nustatytas prekybos melionais, įskaitant ženklinimą, standartas.
(2)
Siekiant aiškumo ir užtikrinant tarptautinį skaidrumą, reikėtų atsižvelgti į Jungtinių Tautų Europos ekonomikos komisijos (JT/EEK) greitai gendančių produktų standartizavimo bei kokybės gerinimo darbo grupės neseniai atliktus dalinius FFV-23 standarto, susijusio su prekyba melionais ir jų prekinės kokybės kontrole, pakeitimus.
(3)
Melionai apibūdinami ir jais prekiaujama pagal jų prekinius tipus. Pagrindiniai prekiniai tipai yra pateikiami Ekonominio bendradarbiavimo ir plėtros organizacijos (OECD) informaciniame leidinyje, kuriame nurodomas pagrindinių melionų prekinių tipų sąrašas ir taip pat pateikiami komentarai bei iliustracijos. Šiuo leidiniu siekiama palengvinti vienodą galiojančių standartų išaiškinimą, įskaitant (JT/EEK) FFV-23 standartą, kuriuo remiantis buvo parengtas Reglamentas (EB) Nr. 1615/2001.
(4)
Todėl reikėtų atitinkamai iš dalies pakeisti Reglamentą (EB) Nr. 1615/2001.
(5)
Šiame reglamente numatytos priemonės atitinka Šviežių vaisių ir daržovių vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamento (EB) Nr. 1651/2001 priedas iš dalies keičiamas pagal šio reglamento priedą.
2 straipsnis
Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2006 m. liepos 4 d.